Aro jai jaꞌan rukjan na ngain thi ruaꞌan na,
ko xruꞌin ra xro danchiangina ni ra:
“¿Thinoo sekji?”
Aro ixin nchingo ndathjo ra jiꞌi,
jaꞌa ra anto ndabinthechiꞌin ra ngain ansean ra.
Aro ndua rindathjo ra,
icha jian ixin jaꞌa ra,
ja̱ jaꞌan satsji.
Ixin ja̱ satsjiꞌa,
tsiꞌa Espíritu Santo ixin tsjengijna ra,
aro ja̱ satsji,
jaꞌan ruruaꞌan tsii ngajin ra.
Are Espíritu Santo tsii,
jeꞌe sinchegikon chujni ixin kensen jincheꞌe thi jianꞌa,
ko sinchegatsuan na̱ thi jian ko sinchekunuꞌe na̱ kensen sayée jie̱ sincheꞌe Ndo Dio.
Ko chujni tsunuꞌe na̱ ixin tencheꞌe na̱ thi jianꞌa ixin dithikaonꞌa na na̱ jaꞌan,
ko chujni tsunuꞌe na̱ thi nthiꞌá jian ixin jaꞌan satsji thi jii Ndudana,
ko jaꞌa ra isikonꞌa ni ra.
Ko chujni tsunuꞌe na̱ ixin Ndo Dio sincheꞌe jie̱ ngain na̱ ixin nchiijin thi thetuꞌen na̱ ugueꞌen jie̱.
’Ko xra tsjé jii thi rundathjo ra,
aro jaꞌa ra chroꞌa tsinxin ra jai.
Aro Espíritu Santo,
thi nichja thi ndua,
tsii ko jeꞌe tsjaguꞌa ra kain thi ndua ixin jeꞌe runichjaꞌa inchin jeꞌe rinao,
jeꞌe rundachro jeꞌo thi tsiꞌin ngain Ndudana ko jeꞌe sinthanuꞌa ra kain thi sikuꞌen.
Ko jeꞌe sinchesayana ixin jeꞌe sinthagatsuan ra kain thi ndua sayée ixin jaꞌan.
Kain thi chunda Ndudana kai jaꞌan thetuꞌan,
mexinxin jaꞌan ndachrjan ixin Espíritu Santo sayée thi jaꞌan chunda ko sinthagatsuan ra.
’Iseꞌa ko jaꞌa ra isikonꞌa ni ra,
aro seꞌa ko rukjan ra sikon ni ra inaa.
Kuthimejan kanxion chujni bagakao Jesús banchiangiꞌi choo na̱ ko ndachro na̱:
—¿Keꞌe ruchro:
“Thi iseꞌa ko isikonꞌa ni ra,
aro seꞌa ko rukjan ra sikon ni ra inaa”,
ko kai are ndachro,
“ixin jaꞌan satsji ngain Ndudana”?
Ko xrandachro na̱:
—¿Keꞌe ruchro thi “iseꞌa”?
Ixin jaꞌan ná nunaꞌa ná ixin keꞌe jinichja.
Jesús kunuꞌe ixin jeꞌe na̱ binao na̱ ruganchiangiꞌi na̱ keꞌe ruchro jiꞌi,
ko Jesús ndachro ngain na̱:
—¿A xra tedanchiangiꞌi choo ra,
ixin ndachrjan:
“Iseꞌa ko isikonꞌa ni ra,
aro seꞌa ko rukjan ra sikon ni ra inaa”?
Jaꞌan ndua rindathjo ra,
ixin jaꞌa ra rutsjanga ra ko tsa ra juachjaon ko chujni dithikaonꞌa ngajin na ruchee na̱.
Maski jaꞌa ra sinthechiꞌin ra,
aro thi techiꞌin ra ndarukjan thi anto ruchee ni.
Are naa nchrii utunkjiꞌi xeꞌen,
thiin nchra ixin utsunkjiꞌi xan,
ko are utunkjiꞌi xan,
ndatjañeꞌe nchra thi kuiin nchra,
ixin anto chee nchra ixin guan naa xan xichjan.
Xrajeꞌo jañaa jituꞌan ra jai ixin techiꞌin ra,
aro jaꞌan rukjan na ko sikon ra,
ko jaꞌa ra ruchaꞌa ra,
ko xruꞌin kensen santsjaꞌa ra thi ruchaꞌa ra yaa.
’Ngain nchaꞌon mee ixruꞌin sanchiangiꞌna ni ra.
Jaꞌan nduaxin rundathjo ra ixin kain thi sanchieꞌe ra Ndudana kunixin juachaxinna,
jaan ruchjaa ra ndo.
Ko jaꞌa ra xra xruꞌin danchia ra kunixin juachaxinna;
danchia ra ko sayéꞌe ra,
ko jañaa ruxethjaxin thi ruchaꞌa ra.
’Jaꞌan ndathjo ra jai kunixin tsjé thi bakuꞌen ko jeꞌa jian thinxin ra,
aro tsii nchaꞌon are jaꞌan irundathjoꞌa ra kunixin thi bakuꞌen,
ixin jaꞌan rundathjo ra thi jian tsinxin ra ixin Ndudana.
Ngain nchaꞌon mee jaꞌa ra sanchia ra ngain Ndo Dio kunixin juachaxinna,
ko jaꞌan rindachrjanꞌa ixin jaꞌan thi sinthatsaan ñao Ndudana ixin jaꞌa ra,
ixin jeꞌe ndo thjuaꞌa ra ndo,
ixin jaꞌa ra thjuena ni ra ko bithikaon ra ixin jaꞌan juixin ngain ndo.
Jaꞌan juixin ngain Ndudana ko juiꞌi ngataꞌa nunthe jiꞌi,
aro jai tsinthua nunthe ixin sarukjan na ngain Ndudana.
Ko chujni bagakao Jesús ndachro na̱:
—Anchee,
thianxin ná thi rinichja,
ko irinichjaꞌa ixin thi bakuꞌen.
Anchee,
thianxin ná ixin Suixin nuꞌa kain,
ko irugundaꞌa ixin inaa chujni sanchiangiꞌa na̱,
mexinxin dithikaꞌon ná ixin Suixin juixin ngain Ndo Dio.
Jesús ndachro ngain na̱:
—¿Anchee audithikaon ni ra?
Tsjeꞌe ra,
ujuii nchaꞌon ixin jaꞌa ra ruchjekeꞌe ra ko satsji ra thi jaꞌa ra sinao ra,
ko tatsinthuna ni ra jaꞌon.
Aro jaonꞌa riꞌi,
ixin Ndudana jii ndo ngajin na.
Jaꞌan rindathjo ra kain jiꞌi ixin chrjuin tsunuꞌe ngain ansean ra ixin jaꞌa ra te ra ngajin.
Ixin ngain nunthe jiꞌi sinthechunda ra juachjaon,
aro chaꞌa ra,
ixin jaꞌan kuixinna ngain thi thetuꞌan nunthe jiꞌi.